Møntskatten fra Tagesgård  Møntskatten fra Tagesgård er et depotfund som består af 110 romerske denarer, som er nedgravet 200-tallet. Den blev fundet på en jernalderboplads nær Knuthenlund nord for Stokkemarke på Lolland.  Fundet blev gjort i 2013 af en amatørarkæolog med metaldetektor. Der blev udført en arkæologisk udgravning, hvor man fandt at mønterne var spredt over et område på ca. 140 x 90 m. Mønterne har oprindeligt været placeret i et lerkar, som har været gravet ned i et af bopladsens huse. Området har været brugt til landbrug i mange hundrede år, og lerkarret var derfor ødelagt, og mønterne var blevet spredt.  Mønterne stammer fra en periode på omkring 200 år; de ældste mønter er fra kejser Otho i år 69, og de yngste er slået under Caracalla omkring 212. Størstedelen af mønterne stammer dog fra Antoninus Pius' regeringstid (138-161).  Det er blevet foreslået, at mønterne kan stamme fra en romersk lejesoldat. Hidtil havde man troet, at forbindelserne til Romerriget var stoppet omkring år 200, men Møntskatten fra Tagesgård viser, at der fortsat har været handel og udveksling op igennem 200-tallet.